אמנון חרל"פ

אמנון חרל"פ (13 בדצמבר 1909 – 29 במאי 2006) היה כדורגלן ששיחק בנבחרת ארץ ישראל, בעמדת החלוץ.

קריירה
חרל"פ נולד ברחובות בשנת 1909, והחל לשחק כדורגל בעיר מגוריו. בתיכון עבר ללמוד בגימנסיה הרצליה בתל אביב, שם התחבר עם מספר שחקנים מקבוצת הנוער של אלנבי תל אביב, ובהשפעתם החל לשחק במדי הקבוצה. ב-1927 בעקבות סכסוך עם מרכז מכבי, אליו הייתה קבוצת הנוער של אלנבי מסועפת, החליטו ראשי הקבוצה לעזוב את המרכז, ולהצטרף למרכז הפועל, ולהתאחד עם המסגרת הארגונית של הפועל תל אביב.
קצת לאחר האיחוד עזב חרל"פ את הארץ לטובת לימודי הנדסה בבלגיה, ובשל כך החמיץ את הזכייה ההיסטורית בגביע המדינה הראשון ב-1928, אך בהשפעת מאורעות תרפ"ט החליט לחזור לישראל, ועם שובו חזר להפועל תל אביב. בשנת 1930 יצא חרל"פ לשנת השאלה בגנט מליגה המשנה בבלגיה.

ב-1934 השלים זכייה בגביע המדינה יחד עם הפועל תל אביב. במשחק גמר גביע המדינה מול היריבה העירונית מכבי תל אביב, הקבוצה ממנה פרשו חרל"פ וחבריו רק שבע שנים קודם לכן, כבש חרל"פ את הראשון מבין שלושת שערי קבוצתו, בדרך לניצחון 2–3 וזכייה היסטורית בדאבל. ב-1935 סבל מפציעה במניסקוס ועבר שיקום ממושך, שבמהלכו עבר להפועל רחובות ושיחק בעמדת המגן עד לפרישתו בשנת 1937.

בנוסף לכך, חרל"פ היה חלק מנבחרת ארץ ישראל בכדורגל, ולקח חלק באולימפיאדת הפועלים הבינ"ל בצ'כוסלובקיה ובתבוסה 1–7 במצרים במסגרת מוקדמות מונדיאל 1934. חרל"פ שיחק גם במשחק הגומלין נגד נבחרת מצרים בישראל, ובכך סיים את הופעותיו במדי הנבחרת הלאומית, שלא שבה להתכנס עוד במהלך הקריירה שלו.

בנוסף לכדורגל, לקח חרל"פ חלק גם במספר ענפי אתלטיקה, והתחרה בהם במסגרת כינוסי הפועל הראשונים.

חיים אישיים
לאחר פרישתו, התגורר ברחובות ועבד בחנות המשפחתית לחומרי בניין. במקביל שימש גם כחבר הנהלה בהפועל רחובות. אחיינו הוא הזמר והשחקן גידי גוב.

קישורים חיצוניים

 פרופיל, באתר ההתאחדות לכדורגל בישראל

כדורגלנים ארץ-ישראלים
חלוצי כדורגל ארץ-ישראלים
כדורגלני נבחרת ארץ ישראל
כדורגלני הפועל תל אביב
כדורגלני הפועל רחובות
כדורגלני גנט
כדורגלנים ישראלים בבלגיה
בוגרי גימנסיה הרצליה
רחובות: כדורגלנים
ישראלים שנולדו ב-1909
ישראלים שנפטרו ב-2006